b'\n_START_ARTICLE_\nCerchezii din Dobrogea\n_START_PARAGRAPH_\nCerchezii sunt o popula\xc8\x9bie originar\xc4\x83 din Caucaz, vorbitori ai limbii cercheze, o limb\xc4\x83 caucazian\xc4\x83. Din punct de vedere religios ei sunt predominant musulmani (din sec. 15), exist\xc3\xa2nd \xc8\x99i mici grupuri de cre\xc8\x99tini ortodoc\xc8\x99i.\n_START_SECTION_\nIstoric\n_START_PARAGRAPH_\nMici popula\xc8\x9bii de cerchezi au tr\xc4\x83it \xc3\xaen Dobrogea \xc3\xaenc\xc4\x83 din sec. XVII-XVIII. Dup\xc4\x83 1864, ca o consecin\xc8\x9b\xc4\x83 a R\xc4\x83zboiului Ruso-Caucazian, aproximativ 500.000 de caucazieni (din care predominau cerchezii, abhazii \xc8\x99i cecenii) au fost nevoi\xc8\x9bi s\xc4\x83-\xc8\x99i p\xc4\x83r\xc4\x83seasc\xc4\x83 patria pentru a sc\xc4\x83pa de subjugarea la care urmau s\xc4\x83 fie supu\xc8\x99i de administra\xc8\x9bia rus\xc4\x83. Refugia\xc8\x9bii s-au stabilit \xc3\xaen Imperiul Otoman. 150.000-200.000 de cerchezi au fost coloniza\xc8\x9bi \xc3\xaen Balcani, dintre care 10.000 \xc3\xaen Dobrogea care f\xc4\x83cea parte la vremea accea din acest imperiu. Au fost \xc3\xaempropiet\xc4\x83ri\xc8\x9bi cu terenurile care le-au apar\xc8\x9binut bulgarilor \xc8\x99i g\xc4\x83g\xc4\x83uzilor care au emigrat \xc3\xaen sudul Basarabiei. Cele mai mari concentr\xc4\x83ri cercheze au fost \xc3\xaen satele Slava Cerchez\xc4\x83 (500 de familii), Horia, Turda, B\xc4\x83lt\xc4\x83ge\xc8\x99ti, Suba\xc8\x99i (la sud de Rasova), Ortachioi, Ba\xc8\x99chioi, Isaccea \xc8\x99i Mihai Bravu. _NEWLINE_\xc8\x98ederea cerchezilor \xc3\xaen Dobrogea nu a fost \xc3\xaens\xc4\x83 de durat\xc4\x83 lung\xc4\x83 deoarece dup\xc4\x83 \xc3\xaencorporarea Dobrogei \xc3\xaen Rom\xc3\xa2nia (1878) popula\xc8\x9bia cerchez\xc4\x83 \xc3\xaempreun\xc4\x83 cu o parte a popula\xc8\x9biei de t\xc4\x83tari au p\xc4\x83r\xc4\x83sit Dobrogea pentru a se a\xc8\x99eza \xc3\xaen alte zone ale Imperiului Otoman. Exodul cerchezilor din Dobrogea face parte din evacuarea general\xc4\x83 a acestei popula\xc8\x9bii din Peninsula Balcanic\xc4\x83 ca o consecin\xc8\x9b\xc4\x83 a jafurilor \xc8\x99i abuzurilor comise de ace\xc8\x99tia \xc3\xaen r\xc4\x83zboiul din 1877. Aproximativ 40.000 de cerchezi \xc8\x99i t\xc4\x83tari au p\xc4\x83r\xc4\x83sit Dobrogea. Oieritul era principala ocupa\xc8\x9bie a acestor popula\xc8\x9bii, iar exodul lor a dus \xc3\xaen aceast\xc4\x83 zon\xc4\x83 la sc\xc4\x83derea efectivului de ovine de la 2 milioane la 500.000.\n_START_SECTION_\nSitua\xc8\x9bia de azi\n_START_PARAGRAPH_\nPrezen\xc8\x9ba unei popula\xc8\x9bii cercheze \xc3\xaen Dobrogea nu a mai fost consemnat\xc4\x83 \xc3\xaencep\xc3\xa2nd cu secolul XX, deoarece cea mai mare parte a acestei popula\xc8\x9bii a p\xc4\x83r\xc4\x83sit regiunea, restul fiind asimilat de t\xc4\x83tari \xc8\x99i turci. \xc3\x8en Rom\xc3\xa2nia exist\xc4\x83 numele de familie "Cerchez" \xc8\x99i "Cerkez". De asemenea, localit\xc4\x83\xc8\x9bile Slava Cerchez\xc4\x83 \xc8\x99i Cerchezu \xc3\xae\xc8\x99i au denumirea de la aceast\xc4\x83 popula\xc8\x9bie care a tr\xc4\x83it odinioar\xc4\x83 pe meleagurile dobrogene.'